«Адыгэ литературэ. ГушыIэмрэ ауанымрэ»
Ар и фIэщыгъэу Гуманитар-къэхутэныгъэхэмкIэ Къэбэрдей-Балъкъэр институтым иджыблагъэ къыщыдэкIащ филологие щIэныгъэхэм я доктор БакIуу Хъанджэрий и тхылъ.
500 и бжыгъэу, напэ-кIуэцIи 182-рэ и Iувагъыу дунейм къытехьа мы тхылъым и жинтым тетщ щIэныгъэлIыр къыщалъхуа Къэрэшей-Шэрджэс Республикэм хыхьэ Жьакуэ къуажэм и теплъэр къызэрыщ сурэтыр.
БакIуу Хъанджэрий и монографие тхылъым щызэпкърыхащ блэкIа лIэщIыгъуэм псэуа адыгэ тхакIуэ, усакIуэ, драматург пашэхэм я тхыгъэхэм гушыIэмрэ ауанымрэ щыхуащIа гулъытэр, а жанрым зэрызрагъэужьар. Лэжьыгъэр Iыхьищу зэхэтщ. Абы щIыгъужащ IутIыж Борис и гушыIэ сурэтхэр, шаржхэр, эпиграммэхэр, кIэух псалъэр. Эпиграммэм и сурэтхэм ящыщ зыбжанэр КъуэщIысокъуэ Владимир ищIащ.
БакIуум зи ауан, гушыIэ, комедиехэр зэпкърихахэм ящыщщ Къэбэрдей-Балъкъэрым, Къэрэшей-Шэрджэсым я усакIуэхэу, тхакIуэхэу IутIыж Борис, Тхьэгъэпсэу Увжыкъуэ, АбытIэ Владимир, Мыжей Мамыржан, Абыкъу Хъалид, Бещтокъуэ Хьэбас, Шортэн Аскэрбий, Дудар Хьэутий, Нало Ахьмэдхъан, Къэрмокъуэ Мухьэмэд, Хьэнфэн Алим, Журт Биберд, Нало Заур, КIуантIэ Iэзид, Хьэх Сэфарбий, ЛIыгъур Чэрим, Елгъэр Кашиф, литературэм хуэмыхамэ тхыдэдж Бейтыгъуэн Сэфарбий, къэбэрдей-шэрджэс драматургием япэ лъэбакъуэр 20 — 40 гъэхэм щызычахэм ящыщ ШэджыхьэщIэ Пщыкъан, Тобыл Талъостэн, Нало Жансэхъу, АфIэунэ Мухьэмэд, Акъсырэ Залымхъан, Къардэн Хьэсэнбий, Щхьэгъэпсо Мухьэмэд, нэгъуэщIхэри. КъищынэмыщIауэ, БакIуу Хъанджэрий зи тхыгъэхэм гулъытэ хуищIахэм ящыщщ гушыIэмрэ ауанымрэ теухуа тхылъ щхьэхуэ къыдэзыгъэкIахэу Мысачэ Пётр, Мэзыхьэ Борис, Жылау Нурбий, Кумыщ Абдул, Джатокъуэ Юрэ.
Мы тхылъыр яхуэгъэзащ литературэмкIэ IэщIагъэлIхэм, лъэпкъ литературэр школхэм, еджапIэ нэхъыщхьэхэм щезыгъэджхэм, ауанымрэ гушыIэмрэ дихьэх дэтхэнэми.
ТЕКIУЖЬ Заретэ.
